Die verskil in uitwerking tussen water wat deur middel van 'n gieter aan die een kant en 'n ongebroke straal aan die ander kant op die grond gegooi word, is algemeen bekend. In die geval van grondverspoeling is die funksie van blare en takke dieselfde as die van 'n gieter.
As gevolg van die weerstand van plante val water in 'n verspreide vorm op die grond en word verhinder om vinnig weg te vloei. Die grond word verder ook los en poreus gehou deur die wortels van plante en grasse waardeur 'n groot hoeveelheid water in die grond opgeneem en die gevaar vir spoel gevolglik verminder word.
Al hierdie bestrydingswerke dien egter slegs om erosie te keer, maar skade wat reeds aangerig is, kan op hierdie maniere nie herstel word nie. Vir die herstelwerk moet die natuur behulpsaam wees.
In plaas van te wag tot die verspoelde streke deur natuurlike gewasse bedek raak, moet 'n plantegroei kunsmatig aangehelp en deur middel van omheining beskerm word totdat die gevaar vir verspoeling verwyder is.
Saad wat deur die wind aangedryf word vind dan beskerming in hierdie bedekte walle. Ontkieming word sodoende vergemaklik en mettertyd verander die droë takwalle in groen plantrye. Reënwater word nou makliker gekeer en versprei met die gevolg dat 'n nuwe plantlewe op die kaal gronde ontstaan. Hierdie nuttige bestrydingsmiddel word in Figuur 1 aangetoon.
Garingbome wat op contourwalle geplant word, vorm mettertyd 'n onafgebroke ry waarteen die spoed van water gebreek word. Grond wat meegevoer word, word hier uitgeslik terwyl die water self genoegsaam vertraag word om kans te kry om in die grond te sink.
Wat hier van garingboomaanplanting beskryf is, is in baie opsigte vir ander gewasse ook van toepassing.
Figuur 10 toon hoe die blompale van die garingboom vir die bou van 'n waenhuis of afdak gebruik kan word. Hierdie skuiling dien reeds 20 jaar as 'n nuttige beskermingsplek vir implemente en rytuie. Soortgelyke skuiling kan ook in die veld vir vee opgerig word.
Nadele daaraan verbonde is die stadige groei van die gewas, en beskerming wat die jong plantjies nodig het.